b"\n_START_ARTICLE_\nSouthern Comfort\n_START_SECTION_\nArgument\n_START_PARAGRAPH_\n1973, la Gu\xc3\xa0rdia Nacional de Louisiana arriba a la regi\xc3\xb3 dels pantans per a realitzar unes rutin\xc3\xa0ries maniobres militars. El segon esquadr\xc3\xb3 est\xc3\xa0 integrat pel sergent Poole (Peter Coyote), el caporal Casper (Les Lannom) i sis soldats. Per diversi\xc3\xb3, un dels soldats dispara bales de fogueig contra uns cajuns, un dels quals, creient-se atacat, respon amb el seu fusell i mata el sergent Poole. L'esquadr\xc3\xb3 intentar\xc3\xa0 fugir dels aiguamolls, per\xc3\xb2 els cajuns no ho permetran: Cribbs (T. K. Carter) cau en un parany mortal, Stuckey (Lewis Smith) mor asfixiat en el fang i tots els altres sembla que moriran en el decurs de la fugida.\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nLa cinquena pel\xc2\xb7l\xc3\xadcula de Walter Hill \xc3\xa9s una petita obra mestra del suspens aplicat al cinema d'acci\xc3\xb3. Una f\xc3\xb3rmula en la que destacaria el cineasta californi\xc3\xa0, el qual havia escrit per a Peter Bogdanovich La fugida, realitzada el 1972 per Sam Peckinpah._NEWLINE_\xc3\x89s un relat d'aventures sobre la lluita per la superviv\xc3\xa8ncia, jugant-hi un paper decisiu l'a\xc3\xafllat entorn geogr\xc3\xa0fic, la creixent tensi\xc3\xb3 i els conflictes violents, preludi d'una trag\xc3\xa8dia indefugible. Amb depurada narrativa visual, Walter Hill explora amb efic\xc3\xa0cia l'espai f\xc3\xadsic i crea el necessari clima de paroxisme perqu\xc3\xa8 el relat progressi des de la rutina en la qual es mouen els soldats fins al caos, la por i l'absurditat m\xc3\xa9s extrema. Els antip\xc3\xa0tics i irresponsables voluntaris de la Gu\xc3\xa0rdia Nacional de Louisiana hauran de pagar amb escreix la profanaci\xc3\xb3 dels aiguamolls i les seues maj\xc3\xbascules nicieses: en sentir-se amena\xc3\xa7ats i agredits, els cajuns de la regi\xc3\xb3 es transformen en guerrers fantasmag\xc3\xb2rics i venjatius. Amb la ca\xc3\xa7a de l'home i les situacions l\xc3\xadmit com a arguments b\xc3\xa0sics, el film \xc3\xa9s comparable amb altres t\xc3\xadtols d'assetjament i fugida en els quals Walter Hill va estar-hi ficat, cas d'Alien (Ridley Scott, 1979), Els amos de la nit (1979) i Trespass (1992). S'hi pot veure una possible al\xc2\xb7legoria de la guerra del Vietnam (una guerrilla selv\xc3\xa0tica aniquilant angoixats soldats estatunidencs), com tamb\xc3\xa9 la brutalitat del xoc entre civilitzacions i primitivisme. S\xc3\xb3n lectures admissibles, per\xc3\xb2 secund\xc3\xa0ries i potser err\xc3\xb2nies en una pel\xc2\xb7l\xc3\xadcula en la qual Walter Hill juga amb les cartes de l'abstracci\xc3\xb3, la pertorbaci\xc3\xb3 i l'adversitat. Els pat\xc3\xa8tics militars s'han ficat dins d'un horror\xc3\xb3s malson i no tenen ni idea de com sortir-ne sans i estalvis."